Թուրքական լիրան գրանցում է արժեքի աճ, սակայն տնտեսագետները լավատես չեն
Էրդողանն առաջարկում քաղաքացիներին կատարել ներդրումներ ու խոստանում բարաձրացնել թոշակը: Սակայն տնտեսագետները կարծում են, որ ցածր տոկոսադրույքները պահպանելու Էրդողանի քաղաքականությունը շարունակում է վտանգել լիրան:
Երկուշաբթի ուշ երեկոյան թուրքական լիրան մեծ շրջադարձ կատարեց այն բանից հետո, երբ նախագահ Էրդողանը մի շարք քայլեր ներկայացրեց, որոնք, ըստ նրա, կթեթևացնեն հիվանդ վիճակում գտնվող արժույթի բեռը: Սակայն Էրդողանը խոստանում է պահպանել ցածր տոկոսադրույքների քաղաքականությունը, ինչն էլ դարձել էր լիրայի անկման գլխավոր պատճառ: Այս մասին հաղորդում է Reuters լրատվական գործակալությունը: Էրդողանի հայտարարությունից հետո լիրան, որն արժեզրկվել էր ավելի քան 11%-ով, գրանցեց մոտ 10%-ի աճ: Լիրայի վերականգնումը տեղի է ունենում այն ժամանակ, երբ ամերիկյան դոլարը կորոնավիրուսի օմիկրոն ենթատեսակի տարածման արդյունքում գրանցում է անկում: Ելույթ ունենալով կառավարության նիստից հետո` Էրդողանն ասել է, որ կիրականացվեն քայլեր, որոնց արդյունքում քաղաքացիները ստիպված չեն լինի իրենց լիրան փոխարկել արտասահմանյան այլ արժույթներով: «Տոկոսադրույքների նվազեցման արդյունքում մենք բոլորս կտեսնենք, թե եկող ամիսների ընթացքում ինչպես է նվազում գնաճը»,- ասել է նա։ Նա նաև կոչ է արել «բոլորին, ովքեր ունեն բավարար չափով գումար, իրականացնել ներդրումներ: Նա խոստացել է բարձրացնել թոշակները: Հիշեցնենք, որ Էրդողանի կողմից սեպտեմբերից սկսված 500 բազիսային կետով տոկոսադրույքների կրճատման քաղաքականությունն էր դրել վերջին երկու տասնամյակների ընթացքում Թուրքիայի ամենավատ արժույթային ճգնաժամի սկիզբը, երբ լիրան վերջին 30 օրվա ընթացքում անկում ապրեց 35%-ով: Ըստ Reuters-ի, տնտեսագետները, հակառակ Էրդողանի լավատեսությանն, ասում են, թե ցածր տոկոսադրույքների մոդելն անխոհեմ քայլ է, եւ կանխատեսում են, որ հաջորդ տարի գնաճը կանցնի 30%-ից: